འདི་མཛད་མཁན་ནི་དྲང་སྲོང་རྒྱས་པ་ཡིན་ལ།མཚན་གཞན་ལ་རིག་བྱེད་རྒྱས་པ་ཅེས་ཀྱང་ཟེར།ཁོང་གིས་རིག་བྱེད་དག་བསྡུས་ཤིང་།སྔོན་གྱི་རབས་མཐའ་དག་བྲིས་པར་བཤད།ཚིགས་བཅད་སྟོང་ཕྲག་ཉེར་བཞི་ཡོད་པའི་མ་ཧཱ་བྷཱ་ར་ཏ་དེ་རིམ་གྱིས་སྟོང་ཕྲག་བརྒྱ་ཙམ་དུ་བསྐྱེད་ཅིང་འཛམ་བུ་གླིང་དུ་སྙན་ངག་ཆེས་རིང་ཤོས་སུ་གྱུར།དེ་ལྟ་ནའང་།སྙན་ངག་རིང་མོ་འདི་ཕལ་མོ་ཆེས་མི་དུ་མ་ཞིག་གིས་བརྩམས་པར་བཤད་དེ།ཆེས་ཐོག་མའི་དུས་སྐབས་སུ།དྲང་སྲོང་རྒྱས་པས་ཞལ་ནས་སྐྱོར་ཞིང་ཚོགས་བདག་གིས་ཡི་གེར་ཕབ་པར་གྱུར་བའི་ཚེ།འདི་ལ་ཤོ་ལོ་ཀ་བརྒྱད་སྟོང་བརྒྱད་བརྒྱ་ཡོད་པར་བཤད་ཅིང་།མིང་ལ་ཛ་ཡ་སྟེ་རྒྱལ་བ་བྱ།དེ་ནི་མ་ཧཱ་བྷཱ་ར་ཏ་བྱ་བའི་སྙན་ངག་རིང་མོ་འདི་ཆེས་ཐོག་མའི་མིང་ཡིན་ནོ།།དེ་ནས་རིམ་པ་གཉིས་པར།དྲང་སྲོང་རྒྱས་པའི་སློབ་མ་བཻཤཱམྤ་ཡ་ཎས་རྒྱལ་བོ་ཛ་ན་མེ་ཛ་ཡ་མཆོག་ལ་བཤད་པའི་ཚེ།འདི་ཤོ་ལོ་ཀ་སྟོང་ཕྲག་ཉེར་བཞིའི་བདག་ཉིད་ཅན་དུ་གྱུར་ལ།མིང་ལ་བི་ཛ་ཡ་སྟེ་རྣམ་པར་རྒྱལ་བའམ་རྣམ་རྒྱལ་ཞེས་ཐོགས།དེ་ནས་རིམ་པ་གསུམ་པར་ཨུ་གྲ་ཤྲ་བ་ས་བྱ་བའི་སྙན་ངག་མཁན་གྱིས་ནཻ་མི་ཥ་བྱ་བའི་དབེན་པའི་ནགས་སུ་དྲང་སྲོང་ཤཽ་ན་ཀས་གཙོས་པའི་དྲང་སྲོང་གི་འདུན་པ་ཆེན་པོར་བཤད་པའི་ཚེ།ཤོ་ལོ་ཀ་སྟོང་ཕྲག་བརྒྱའི་བདག་ཉིད་ཅན་དུ་གྱུར་ལ།མིང་ལ་ད་ལྟ་ཀུན་ལ་རླུང་ལྟར་གྲགས་པའི་མ་ཧཱ་བྷཱ་ར་ཏ་བྱ་བ་འདི་བྱུང་བ་ཡིན་ནོ།།